אום אל עומדן

אום אל עומדן (או אום אל עמדאן) הוא אתר ארכאולוגי הנמצא מצפון לכביש המחבר את מודיעין עם כביש 3 הארצי (שדרות החשמונאים), בקצה של שכונת בוכמן (מוריה) במודיעין.

בהתאם לניתוח הממצאים הארכיטקטים והסטרטיגרפים של האתר, ניתן להבחין בשלוש שכבות עיקריות, אשר תוארכו בעזרת מטבעות ישנים וכלי חרס שנמצאו. הממצאים הראשונים הם מן התקופה הפרסית מהמאה החמישית עד למאה השלישית לפנה"ס. בנוסף להם אף נמצאה כמות מועטה של כלי חרס מן התקופה ההלניסטית מהמאה השלישית עד למאה השנייה לפנה"ס, ואף נמצאו שרידים רבים מהשנים המאוחרות של המאה הראשונה לספירה עד לתחילתה של המאה השנייה לספירה.

בגלל הממצאים מימי מרד החשמונאים יש ארכאולוגים הטוענים כי היה זה כפר חשמונאי. האתר הוצע על ידי חופרי האתר כמיקום אפשרי למודיעים העתיקה.

בעקבות החפירות שנערכו מטעם רשות העתיקות בחורבת אום אל-עומדן ניתן לזהות את החורבה ככפר. הכפר כולל סמטה מרכזית רחבה, סמטאות צרות הניצבות לה, גת, מבני מגורים ומבני ציבור, בהם בית כנסת (מהעתיקים בארץ) ומקווה טהרה. כמו כן, נחשפו במקום שלוש מערכות קבורה. בנוסף על כך, נתגלו במקום חותם אבן ועליו כתובת בארמית, כלי חרס, מטבעות מתקופות המרד הגדול ומטבעות בר כוכבא.

סיור באתר 
בשנים 2014-2012 נערכו באתר עבודות להכשרת האתר לביקורי קהל. הוכשרה חנייה ודרך גישה אל אתר אום אל עומדאן מרחוב ראובן שבמודיעין. שביל הסיור עובר ליד הכפר היהודי העתיק מתקופת הבית השני. בכפר נראים בתי מגורים, בוסתן, חצרות וגת מרוצפת אבני פסיפס לבנות. השביל מסתיים בבית הכנסת העתיק ובמקווה הטהרה המרשים מהמאה הראשונה לספה"נ.

לקריאה נוספת 
  אלכסנדר און ושלומית וקסלר-בדולח, "ח' אם אל-עומדאן", חדשות ארכאולוגיות 119, 2006. 
 וקסלר-בדולח, ש', ואחרים, "לשאלת זיהויה של מודיעין, עירם של חשמונאים", קתדרה 109, תשס"ד, עמ' 69-86.
 און א' ווקסלר- בדולח ש', "חורבת אום אל-עומדאן- כפר יהודי ובו בית כנסת מתקופת הבית השני במודיעין", קדמוניות 130, תשס"ו, עמ' 107-116.
 און א' ווקסלר- בדולח ש', "בית-כנסת מתקופת הבית השני בחורבת אום אל-עומדן שבמודיעין", ועשו לי מקדש, 2004, עמ' 25-29.
 עיריית מודיעין מכבים רעות "העיירה החשמונאית ובית הכנסת העתיק באום אל עומדאן"

קישורים חיצוניים

אום אל עומדן
שפלת יהודה: אתרים ארכאולוגיים
יישובים יהודיים בארץ ישראל בתקופת בית שני
יישובים יהודיים שחרבו במרד בר כוכבא
ארץ ישראל: בתי כנסת עתיקים
מודיעין-מכבים-רעות: אתרים ארכאולוגיים